b'\n_START_ARTICLE_\nBlender\n_START_SECTION_\nIstorija\n_START_PARAGRAPH_\nPradin\xc4\x97 programos versija buvo sukurta Europoje (Nyderlanduose) animacija u\xc5\xbesiiman\xc4\x8dios \xc4\xafmon\xc4\x97s \xe2\x80\x9eNeoGeo\xe2\x80\x9c. Vienas i\xc5\xa1 \xe2\x80\x9eNeoGeo\xe2\x80\x9c \xc4\xafk\xc5\xabr\xc4\x97j\xc5\xb3 Tonas Rozendalis (Ton Roosendaal) \xc4\xafk\xc5\xabr\xc4\x97 nauj\xc4\x85 \xc4\xafmon\xc4\x99 (NaN\xc2\xa0\xe2\x80\x93 Not a Number), kuri tur\xc4\x97jo u\xc5\xbesiimti i\xc5\xa1skirtinai Blender programos k\xc5\xabrimu bei platinimu (tuo pa\xc4\x8diu suteikiant teis\xc4\x99 kiekvienam naudoti program\xc4\x85 leid\xc5\xbeiant j\xc4\x85 parsisi\xc5\xb3sti internetu). Deja, \xe2\x80\x9eNaN\xe2\x80\x9c kompanijos ambicijos ir paj\xc4\x97gumai neatitiko \xc4\xafmon\xc4\x97s galimybi\xc5\xb3 ir rinkos realyb\xc4\x97s, tod\xc4\x97l 2001 met\xc5\xb3 spalio m\xc4\x97nes\xc4\xaf \xe2\x80\x9eNaN\xe2\x80\x9c \xc4\xafmon\xc4\x97 buvo u\xc5\xbedaryta._NEWLINE_2002 metais Tonas Rozendalis \xc4\xafk\xc5\xabr\xc4\x97 nepelno siekiant\xc4\xaf Blender programos fond\xc4\x85 (Blender Foundation), kurio tikslas buvo atgaivinti Blender program\xc4\x85 kaip atviro kodo projekt\xc4\x85. Su kompanijos investuotojais pavyko sutarti, kad programos i\xc5\xa1eities kodai bus i\xc5\xa1pirkti, jei pavyks surinkti 100 000 eur\xc5\xb3 sum\xc4\x85. Entuziastingos savanori\xc5\xb3 grup\xc4\x97s (tarp j\xc5\xb3 ir keleto buvusi\xc5\xb3 \xe2\x80\x9eNaN\xe2\x80\x9c darbuotoj\xc5\xb3) bei auk\xc5\xb3 i\xc5\xa1 t\xc5\xabkstan\xc4\x8di\xc5\xb3 Blender naudotoj\xc5\xb3 visame pasaulyje d\xc4\x97ka 100 000 eur\xc5\xb3 suma buvo surinkta per 7 savaites. I\xc5\xa1 karto po to Blender programa buvo pavie\xc5\xa1inta pla\xc4\x8diajai visuomenei pagal GNU vie\xc5\xa1osios licenzijos s\xc4\x85lygas.\n_START_SECTION_\nProgramos savyb\xc4\x97s\n_START_PARAGRAPH_\nPrograma palyginti su analogais yra tikrai nedidel\xc4\x97\xc2\xa0\xe2\x80\x93 ji u\xc5\xbeima apie 27 MB kietajame diske, o spar\xc4\x8diai besivystydama funkcij\xc5\xb3 gausa ir galimyb\xc4\x97mis juos greitai vejasi. Tiesa, prie programos nepridedama gigabaitai tekst\xc5\xabr\xc5\xb3 ir pavyzd\xc5\xbei\xc5\xb3, ta\xc4\x8diau visa tai galima rasti internete._NEWLINE_Kaip ir kitos 3D turinio k\xc5\xabrimo programos, Blender programa turi s\xc4\x85saj\xc4\x85, leid\xc5\xbeian\xc4\x8di\xc4\x85 kiekvienam ra\xc5\xa1yti skriptus, suteikian\xc4\x8dius papildom\xc5\xb3 funkcij\xc5\xb3 (pavyzd\xc5\xbeiui, \xc4\xafvair\xc5\xabs importavimo/eksportavimo skriptai i\xc5\xa1/\xc4\xaf \xc4\xafvairius formatus). \xc5\xa0i s\xc4\x85saja yra puikiai dokumentuota, o skriptai ra\xc5\xa1omi Python programavimo kalba._NEWLINE_Blender programa turi integruot\xc4\x85 renderinimo (atvaizdavimo) mechanizm\xc4\x85, bet taip pat suderinama ir su spar\xc4\x8diai populiar\xc4\x97jan\xc4\x8diu YafRay._NEWLINE_Blender turi integruot\xc4\x85 \xc5\xbeaidim\xc5\xb3 k\xc5\xabrimo funkcij\xc4\x85. Jos pagalba galima kurti \xc5\xbeaidimus: su garsais, fizika, 3D objektais, animacija. \xc5\xbdinoma, tokie \xc5\xbeaidimai yra l\xc4\x97tesni nei para\xc5\xa1yti tikra programavimo kalba kaip C/C++, bet u\xc5\xbetat nereikia gili\xc5\xb3 programavimo \xc5\xbeini\xc5\xb3 norint sukurti \xc5\xbeaidim\xc4\x85._NEWLINE_Pagrindinis Blender programos tr\xc5\xabkumas yra labai savita grafin\xc4\x97 vartotojo s\xc4\x85saja, kuri\xc4\x85 perprasti naujokui yra gana sud\xc4\x97tinga, ta\xc4\x8diau internete daug\xc4\x97ja informacijos ir prad\xc5\xbeiamoksli\xc5\xb3. Be to, vartotojo s\xc4\x85saja taip pat pastebimai tobul\xc4\x97ja. Planuojamoje Blender 2.50 versijoje \xc5\xbeadamas kardinalus vartotojo s\xc4\x85sajos pakeitimas bei supaprastinimas.\n_START_SECTION_\n\xe2\x80\x9eDrambli\xc5\xb3 svajon\xc4\x97\xe2\x80\x9c\n_START_PARAGRAPH_\n2005\xc2\xa0m. rugs\xc4\x97j\xc4\xaf buvo prad\xc4\x97tas kurti trumpametra\xc5\xbeis kompiuterin\xc4\x97s animacijos filmas \xe2\x80\x9eDrambli\xc5\xb3 svajon\xc4\x97\xe2\x80\x9c. Jo k\xc5\xabrimui buvo naudojama tik atviro kodo programin\xc4\x97 \xc4\xafranga, pirmiausia Blender. Filmas pasirod\xc4\x97 2006\xc2\xa0m. kovo 24 d. \xc5\xa0is projektas \xc5\xbeymiai prisid\xc4\x97jo prie programos tobulinimo. Daug funkcij\xc5\xb3 prid\xc4\x97ta pirmiausia d\xc4\x97l filmo k\xc5\xabrimo._NEWLINE_\xc5\xa0iuo metu planuojamas antrasis trumpametra\xc5\xbeis atviro kodo filmas \xe2\x80\x9ePeach\xe2\x80\x9c, kuriuo \xc5\xa1\xc4\xaf kart\xc4\x85 bus siekta sukurti linksm\xc4\x85, animacijos stilistika primenant\xc4\xaf tokius filmus kaip \xe2\x80\x9eLedynmetis\xe2\x80\x9c atviro kodo animacin\xc4\xaf film\xc4\x85. Vienas naujojo filmo k\xc5\xabrimo tiksl\xc5\xb3 tobulinti Blender programos galimybes vaizduojant plaukus, kailius, perteikiant kitokias fizikines savybes.'